Denne weekend blev der afholdt de indledende runder i DM for springgymnaster i alderen syv til ti år.

90 hold fra hele Danmark deltog lørdag og søndag i kvalifikationerne til DM for springgymnaster i alderen syv til ti år. Bag arrangementet stod Springteam Sæby, som selv stillede op med to pigehold. Pigerne fra Sæby viste både en rytmisk serie og spring på måtte og trampolin. Siden sæsonstarten i August har pigerne trænet i mere end fem timer om ugen for at være klar til dette DM. Det ene af de to Sæbyhold havde deltaget i DM en enkelt gang før. Det andet hold stillede op for første gang i år. Træner Hans Christian Vagning håber, at pigernes første DM kan tænde deres konkurrencegen til senere turneringer. - De skulle ind og snuse lidt til det hele. Mærke, hvad det vil sige at være i konkurrence og lære det hele at kende, siger Hans Christian Vagning. Efter weekendens kvalifikationer kan de unge springgymnaster se frem til anden runde af DM, som foregår i Greve i slutningen af april. Her afgøres deres endelige placeringer. Pigerne fra Sæby var oppe imod 1200 andre gymnaster. De to hold blev placeret som henholdsvis nummer 19 og nummer 54.